DA Den Europæiske Unions Tidende CE 78/536

(2004/C 78 E/0558)

SKRIFTLIG FORESPØRGSEL P-3390/03

af Mihail Papayannakis (GUE/NGL) til Kommissionen

(10. november 2003)

Om: Moms på skrædderarbejde

ØKOFIN har fastlagt udgangen af 2003 som frist for bevarelsen af den nedsatte momssats på 8 % på det traditionelle men uddøende skrædderhåndværk og skrædderkunst. Kan Kommissionen oplyse, hvad der vil ske efter den pågældende dato? Vil Kommissionen godkende en stigning af moms på skrædderarbejde? Hvilke foranstaltninger vil den under alle omstændigheder træffe med henblik på at hjælpe og støtte denne sårbare erhvervsbranche?

Svar afgivet på Kommissionens vegne Af Frederik Bolkestein

(11. december 2003)

Rådets direktiv 1999/85/EF af 22. oktober 1999 (1) blev vedtaget, for at der forsøgsvis skulle kunne anvendes en nedsat momssats for arbejdskraftintensive tjenesteydelser. I den forbindelse blev der opstillet en liste over, hvilke sektorer der kunne deltage i dette forsøg, nemlig bilag K. Blandt disse sektorer var der ganske vist en kategori, der omhandlede skrædderarbejde, men udelukkende småreparationer af beklædningsgenstande og linned (herunder reparation og ændring). Dette forsøg blev forlænget med et år. Forlængelsen skulle give en garanti for retssikkerhed og kontinuitet for de berørte sektorer, medens Kommissionen forberedte en rapport med den globale evaluering af forsøget.

Kommissionen vedtog sin evalueringsrapport den 2. juni 2003 (2). Det blev her konkluderet, at det under hensyn til »de af medlemsstaterne afgivne oplysninger og grænserne for de benyttede analysemetoder […] ikke er muligt at slå fast, at denne momsnedsættelse har haft gunstig indvirkning på beskæftigelsen. Hvad angår indvirkningen på det sorte arbejde, fremsættes samme bemærkning.«

Desuden har Kommissionen i forbindelse med denne evaluering ved hjælp af sin makroøkonomiske model QUEST foretaget en komparativ analyse af virkningerne af en momsnedsættelse og virkningerne af en nedsættelse af arbejdskraftomkostningerne. Denne analyse viser, at selv ud fra den mest gunstige hypotese, at momsnedsættelsen slår fuldt igennem på priserne, vil en nedsættelse af arbejdskraftomkostningerne på EU-plan ved samme budgetudgift skabe 52 % flere jobs end en momsnedsættelse.

Som det var blevet anført i meddelelsen om strategien til forbedring af momssystemet i det indre marked, der blev vedtaget i 2000 (3), vedtog Kommissionen den 23. juli 2003 et forslag til direktiv om revision og rationalisering af regler og undtagelser vedrørende de nedsatte momssatser (4). Det har til formål at forbedre det indre marked, blandt andet ved fortsat forenkling og mere ensartet anvendelse af momsen. Det var endvidere vigtigt at sikre, at alle medlemsstater har de samme muligheder for at anvende eller ikke anvende nedsatte satser og det for de samme sektorer.

Ved udarbejdelsen af forslaget har Kommissionen taget hensyn til resultatet af forsøget, men også til hvordan disse ydelser er behandlet i alle medlemsstaterne. For øjeblikket er der fire medlemsstater, der anvender en nedsat sats på disse ydelser på forsøgsbasis (Belgien, Grækenland, Luxembourg, Nederlandene), og en medlemsstat (Irland), der anvender en parkeringssats som en midlertidig undtagelse. I forbindelse med rationaliseringen af de nedsatte satser er disse ydelser ikke blevet taget med igen.

Forslaget er for øjeblikket til behandling i Rådet. Det er Rådet, der med enstemmighed og i lyset af udtalelse fra Parlamentet træffer beslutning om det fremtidige anvendelsesområde for de nedsatte momssatser.

På nuværende tidspunkt er der ikke planer om andre fiskale foranstaltninger på fællesskabsplan for denne sektor.

(1) Rådets direktiv 1999/85/EF af 22. oktober 1999 om ændring af direktiv 77/388/EØF, for så vidt angår muligheden for forsøgsvis at anvende en nedsat momssats for arbejdskraftintensive tjenesteydelser, EFT L 277 af 28.10.1999.

(2) KOM(2003) 309 endelig udg.

(3) KOM(2000) 348 endelig udg.

(4) KOM(2003) 397 endelig udg.